BBLAM เปิดขายกองทุนใหม่ถึง 31 ม.ค.นี้
BBLAM เปิดขายกองทุน B-SENIOR-X ต่อยอดจากกองทุน B-SENIOR ตั้งแต่วันที่ 23-31 ม.ค.นี้
25 ม.ค. 2561

นายพีรพงศ์ จิระเสวีจินดา ประธานเจ้าหน้าที่บริหาร บริษัทหลักทรัพย์จัดการกองทุนรวม บัวหลวง จำกัด หรือ บลจ.บัวหลวง (BBLAM) เปิดเผยว่า บลจ.บัวหลวงเสนอขายกองทุน B-SENIOR-X ครั้งแรกระหว่างวันที่ 23-31 มกราคมนี้ โดยกองทุน B-SENIOR-X  ป็นกองทุนต่อยอดจากกองทุน B-SENIOR ที่ประสบความสำเร็จและได้รับการตอบรับเป็นอย่างดีจากทั้งคนวัยเกษียณและคนที่วัยเตรียมตัวเกษียณ ล่าสุด B-SENIOR มีขนาดกองทุนอยู่ที่กว่า 28,000 ล้านบาท
อย่างไรก็ตาม กองทุน B-SENIOR มีนโยบายเน้นลงทุนในประเทศเป็นหลัก ในขณะที่ในปัจจุบัน โลกของการลงทุนเปิดกว้างขึ้นอย่างมาก ทำให้นักลงทุนเริ่มศึกษา และหาโอกาสของการลงทุนในตลาดต่างประเทศเพิ่มขึ้น
สำหรับโอกาสของการขยายตัวของการลงทุนในตลาดต่างประเทศเป็นที่มาที่กองทุนบัวหลวงนำเสนอกองทุน B-SENIOR-X ภายใต้แนวคิด “โอกาสที่กว้างกว่า” เพื่อความต่อเนื่องของความมั่นคงทางการเงินของนักลงทุน
ทั้งนี้กองทุน B-SENIOR-X เป็นกองทุนที่มีนโยบายลงทุนในต่างประเทศไม่เกิน 79% ของมูลค่าทรัพย์สินของกองทุน โดยโครงสร้างการลงทุนยังคงเน้นลงทุนในตราสารหนี้ ซึ่งไม่น้อยกว่า 70% ของมูลค่าทรัพย์สินของกองทุน
นอกจากนี้ กองทุน B-Senior-X จะหาจังหวะเพื่อลงทุนในตราสารทุน และหน่วยลงทุนของกองทุนที่เกี่ยวข้องกับอสังหาริมทรัพย์ เช่น REITs หรือกองทุนรวมโครงสร้างพื้นฐานอีกด้วย
รวมทั้งเป็นหนึ่งในกองทุนที่มาเสริมภารกิจให้ “ครอบครัวไทยมีความมั่นคงทางการเงิน” โดยหวังว่าคนวัยเกษียณจะสามารถใช้เวลาเต็มที่ไปกับสิ่งที่อยากจะทำ หรือสิ่งที่ชอบ และมีความอิสระการเงินพอควรเพื่อเติมเต็มกับการใช้ชีวิต โดยมีกองทุนบัวหลวงทำหน้าที่เต็มที่ในเรื่องการลงทุนให้
 